b'\n_START_ARTICLE_\nMelissa Rosenberg\n_START_SECTION_\nTausta\n_START_PARAGRAPH_\nRosenberg varttui San Franciscon l\xc3\xa4hist\xc3\xb6ll\xc3\xa4 Marinin piirikunnassa. H\xc3\xa4nen is\xc3\xa4ns\xc3\xa4 on psykoterapeutti Jack Lee Rosenberg, \xc3\xa4iti Patricia kuoli h\xc3\xa4nen ollessaan teini-ik\xc3\xa4inen. 17-vuotiaana Rosenberg l\xc3\xa4hti it\xc3\xa4rannikolle, miss\xc3\xa4 h\xc3\xa4n ty\xc3\xb6skenteli teatteri- ja tanssiryhm\xc3\xa4ss\xc3\xa4 ja opiskeli vermontilaisessa Bennington Collegessa. H\xc3\xa4n p\xc3\xa4\xc3\xa4tyi kuitenkin luopumaan urahaaveista koreografina ja muutti vuonna 1986 Los Angelesiin t\xc3\xa4ht\xc3\xa4imen\xc3\xa4\xc3\xa4n k\xc3\xa4sikirjoittajan ura. Samalla Rosenberg opiskeli tuottajaksi Etel\xc3\xa4-Kalifornian yliopistossa, josta h\xc3\xa4n valmistui vuonna 1990.\n_START_SECTION_\nUra\n_START_PARAGRAPH_\nKohta Rosenbergin valmistuttua Paramount palkkasi h\xc3\xa4net k\xc3\xa4sikirjoittamaan tanssielokuvan, jota ei kuitenkaan lopulta tuotettu. Siit\xc3\xa4 saamansa kokemuksen avulla h\xc3\xa4n sai ensimm\xc3\xa4iset televisioty\xc3\xb6ns\xc3\xa4. 1990-luvulla ja 2000-luvun alkuvuosina h\xc3\xa4n teki k\xc3\xa4sikirjoituksia useisiin televisiosarjoihin, kuten Viiden juttu, Tohtori tuli kaupunkiin, Ally McBeal ja O.C. H\xc3\xa4nen ensimm\xc3\xa4inen toteutunut elokuvak\xc3\xa4sikirjoituksensa oli vuoden 2006 tanssielokuva Step Up._NEWLINE_Vuonna 2007 Rosenberg valittiin k\xc3\xa4sikirjoittamaan Stephenie Meyerin romaaniin perustuva vampyyrielokuva Twilight \xe2\x80\x93 Houkutus. Alkamassa olleen k\xc3\xa4sikirjoittajien lakon vuoksi h\xc3\xa4n joutui laatimaan k\xc3\xa4sikirjoituksen lyhyell\xc3\xa4 aikataululla. Writers Guild of America, Westin hallitukseen kaikkiaan viisi vuotta kuulunut Rosenberg oli aktiivinen lakkoliikkeess\xc3\xa4._NEWLINE_Rosenberg k\xc3\xa4sikirjoitti my\xc3\xb6s Meyerin kirjasarjan my\xc3\xb6hempiin osiin perustuvat Twilight \xe2\x80\x93 Houkutuksen jatko-osat Twilight \xe2\x80\x93 Uusikuu (2009), Twilight \xe2\x80\x93 Ep\xc3\xa4ilys (2010), Twilight \xe2\x80\x93 Aamunkoi, osa 1 (2011) ja Twilight \xe2\x80\x93 Aamunkoi, osa 2 (2012). Samaan aikaan ensimm\xc3\xa4isten Twilight-elokuvien kanssa Rosenberg toimi k\xc3\xa4sikirjoittajana ja tuottajana televisiosarjassa Dexter. Kahteen osaan jaetun viimeisen Twilight-elokuvan k\xc3\xa4sikirjoitusvaiheessa h\xc3\xa4n kuitenkin luopui aikataulusyist\xc3\xa4 teht\xc3\xa4vist\xc3\xa4\xc3\xa4n Dexteriss\xc3\xa4._NEWLINE_Vuonna 2010 Rosenberg alkoi kehitt\xc3\xa4\xc3\xa4 ABC:lle Marvelin supersankarisarjakuvaan Alias perustuvaa televisiosarjaa ty\xc3\xb6nimell\xc3\xa4 A.K.A. Jessica Jones. ABC ei ottanut sarjaa tuotantoon, mutta Rosenberg p\xc3\xa4\xc3\xa4si sovittamaan studiolle alankomaalaisen Penoza-sarjan amerikkalaisversion Red Widow. Syksyll\xc3\xa4 2013 Marvel teki Netflixin kanssa sopimuksen useasta toisiinsa nivoutuvasta televisiosarjasta, joiden joukossa oli my\xc3\xb6s A.K.A. Jessica Jones. Rosenberg valittiin sen kehitt\xc3\xa4j\xc3\xa4ksi marraskuussa 2013. Sarjan nimeksi vahvistettiin my\xc3\xb6hemmin Jessica Jones. Ensimm\xc3\xa4inen tuotantokausi julkaistiin marraskuussa 2015, ja se sai kriitikoilta suopean vastaanoton. Rosenberg jatkaa showrunnerina sarjan toisella tuotantokaudella, joka tilattiin tammikuussa 2016 ja jonka kuvaukset alkoivat huhtikuussa 2017.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nRosenberg on naimisissa ohjaaja Lev L. Spiron kanssa. He tapasivat O.C.-televisiosarjan kuvauksissa.'